b'\n_START_ARTICLE_\nRallarblod\n_START_SECTION_\nHandling\n_START_PARAGRAPH_\n\xc3\x85ret er 1910 og rallaren Sjugur kommer til en liten jordbruksbygd sammen med en gjeng arbeidskamerater (rallare) for \xc3\xa5 bygge jernbane. Bygda ser imidlertid ikke udelt med blide \xc3\xb8yne p\xc3\xa5 rallarene som jobber p\xc3\xa5 jernbaneanlegget som g\xc3\xa5r gjennom bygda \xe2\x80\x93 da de er kjent for sin r\xc3\xb8ffe stil, og ikke minst kvinnetekke. Flere konflikter oppst\xc3\xa5r mellom de to gruppene, og bedre blir det ikke n\xc3\xa5r rallaren Sjugur innleder et forhold til odelsdatteren Ingbranna. Storbonden St\xc3\xa5l R\xc3\xb8ysing er sterkt imot forholdet, men datterens f\xc3\xb8lelser viser seg \xc3\xa5 v\xc3\xa6re vanskelig \xc3\xa5 styre. Et intenst kj\xc3\xa6rlighetsforhold vokser fram mellom paret, og dermed ogs\xc3\xa5 en enorm styrke til \xc3\xa5 ta opp kampen for sin rett til \xc3\xa5 v\xc3\xa6re sammen. S\xc3\xa5 sm\xc3\xa5tt klarer Sjugur \xc3\xa5 vinne storbondens respekt.\n_START_SECTION_\nOm filmen\n_START_PARAGRAPH_\nRallarblod har f\xc3\xa5tt terningkast 4 av Dagbladets filmanmelder._NEWLINE_If\xc3\xb8lge avisa Dag og Tid ble ikke filmen en publikumssuksess i byene, men gjorde det desto bedre p\xc3\xa5 landsbygda. Filmen hadde et budsjett p\xc3\xa5 4,2 millioner kr \xe2\x80\x93 den dyreste norske filmen til da. Filmen fikk blandet mottakelse av filmanmelderne. Da filmen ble vist under de Nordiske film og fjernsynsdagane i Helsingfors i 1979 var Bille August en av de som uttalte seg positivt om filmen. Filmen ble imidlertid av flere stemplet som politisk ukorrekt, og Dagbladet mente blant annet at den ikke var t\xc3\xb8ff og brutal nok. Flere mente at k\xc3\xa5rene for rallarane var verre enn det som filmen skildret. Rallarblod ble Solbakkens siste film. I et intervju med Dag og Tid forklarte han at han etter filmen ble stemplet som reaksjon\xc3\xa6r: \xc2\xabDet var ille \xc3\xa5 verta stempla som reaksjon\xc3\xa6r, s\xc3\xa6rleg n\xc3\xa5r ein ikkje var det. Rallarblod var den siste filmen eg laga. Rett nok utvikla eg fleire filmprosjekt, men det var som \xc3\xa5 stanga hovudet mot veggen. Eg vart ikkje oppfatta som tidsrett\xc2\xbb._NEWLINE_Bygda i filmen er Hjartdal i Telemark._NEWLINE_Rallarblod var Svein Tindbergs filmdebut.\n_START_SECTION_\nEn planlagt oppf\xc3\xb8lger\n_START_PARAGRAPH_\nSolbakken planla en oppf\xc3\xb8lger med tanke p\xc3\xa5 \xc3\xa5 se hvordan det gikk med Sjugur Rambern som bonde, men planene kom aldri lenger enn til manusskisse-stadiet.'